寄題李季章侍郎石林堂
作者：陸游
朝代：宋

paragraphs: 林慮靈壁名宇宙，震澤舂陵稍居後。
翟公黄鶴得數峰，對客掀髯詫奇秀。
我行新灘見益奇，千巖萬竇雷雨垂。
古來豈無好事者，根株盤踞不可移。
佳郎筑堂聚眾石，坐卧對之旰忘食。
千金博取直易爾，要是尤物歸精識。
君不見牛奇章與李衛公，一生冰炭不相容。
門前冠蓋各分黨，惟有愛石心則同。
崎嶇宦路多危機，凜然石友人間稀。
它時檥棹華亭岸，更看全窠買鶴歸。